L 137/56
109.
LV
Eiropas Savienības Oficiālais Vēstnesis
25.5.2023.
Attiecībā uz produktu tirgus izkropļojumiem valsts atbalsts pētniecībai, izstrādei un inovācijai var ietekmēt konkurenci inovācijas procesos un produktu tirgos, kuros izmanto pētniecības, izstrādes un inovācijas darbību rezultātus.
3.2.5.1.1.
Ietekme uz produktu tirgiem
110.
Valsts atbalsts pētniecībai, izstrādei un inovācijai var traucēt konkurenci inovācijas procesos un produktu tirgos trīs dažādos veidos, proti, kropļojot konkurenci attiecībā uz ienākšanu tirgū un tā pamešanu, kropļojot dinamiskos investīciju stimulus un radot vai uzturot tirgus varu.
a)
Konkurences procesu kropļošana attiecībā uz ienākšanu tirgū un tā pamešanu
111.
Pētniecības, izstrādes un inovācijas atbalsts var liegt tirgus mehānismam atbalstīt visefektīvākos ražotājus un izdarīt spiedienu uz visneefektīvākajiem ražotājiem, lai tie uzlabotu vai pārstrukturētu savu darbību vai pamestu tirgu.
Tas varētu radīt situāciju, kurā piešķirtā atbalsta dēļ konkurenti, kuri citkārt varētu palikt tirgū, tiek izspiesti no tirgus vai pat tirgū nekad neienāk.
Līdzīgi, valsts atbalsts var liegt neefektīviem uzņēmumiem pamest tirgu vai pat pamudināt tos ienākt tirgū un iegūt tirgus daļas no citkārt daudz efektīvākiem konkurentiem.
Ja pētniecības, izstrādes un inovācijas atbalsts nav pareizi mērķorientēts, tas līdz ar to var atbalstīt neefektīvus uzņēmumus, un tā rezultātā var izveidoties tādas tirgus struktūras, kurās daudzu tirgus dalībnieku darbības efektivitātes līmenis ir ļoti zems.
Ilgtermiņā iejaukšanās konkurences procesos attiecībā uz ienākšanu tirgū un tā pamešanu var apslāpēt inovāciju un palēnināt produktivitātes uzlabojumus visā industrijā.
b)
Dinamisku stimulu izkropļošana
112.
Pētniecības, izstrādes un inovācijas atbalsts var izkropļot atbalsta saņēmēja konkurentu dinamiskos stimulus veikt investīcijas.
Kad kāds uzņēmums saņem atbalstu, šā uzņēmuma pētniecības, izstrādes un inovācijas sekmīgu darbību iespējamība kopumā pieaug, radot nākotnē lielāku klātbūtni relevantajā(-os) produkta tirgū (-os).
Minētās palielinātās klātbūtnes rezultātā var izveidoties situācija, ka konkurenti samazina savu sākotnējo investīciju plānu tvērumu (izspiešanas efekts).
113.
Turklāt atbalsts var padarīt iespējamos saņēmējus bezrūpīgus vai mudināt tos vairāk riskēt.
Ilgtermiņa ietekme uz nozares vispārējo darbību tādā gadījumā visticamāk būtu negatīva.
Līdz ar to, ja pētniecības, izstrādes un inovācijas atbalsts nav pareizi mērķorientēts, tas var atbalstīt neefektīvus uzņēmumus, un tā rezultātā var izveidoties tādas tirgus struktūras, kurās daudzu tirgus dalībnieku darbības efektivitātes līmenis ir ļoti zems.
c)
Tirgus varas radīšana vai uzturēšana
114.
Pētniecības, izstrādes un inovācijas atbalstam var arī būt kropļojoša ietekme attiecībā uz to, ka pieaug vai saglabājas tirgus varas līmenis produktu tirgos.
Tirgus vara ir spēja ievērojamu laika periodu ietekmēt tirgus cenas, izlaidi, produktu un pakalpojumu sortimentu vai kvalitāti vai citus konkurences parametrus, kas nenāk par labu patērētājiem.
Pat tad, ja atbalsts tirgus varu nenostiprina tieši, tas šādu efektu var radīt netieši, atturot esošos konkurentus no paplašināšanās vai veicinot to aiziešanu no tirgus, vai atturot jaunu konkurentu ienākšanu tirgū.
3.2.5.1.2.
Ietekme uz tirdzniecību un atrašanās vietas izvēli
115.
Valsts atbalsts pētniecībai, izstrādei un inovācijai var arī radīt konkurences izkropļojumus, ja tas ietekmē atrašanās vietas izvēli.
Šie izkropļojumi var rasties dažādās dalībvalstīs, ja uzņēmumi konkurē pāri robežām vai apsver citas atrašanās vietas.
Atbalsts, kas vērsts uz darbības pārcelšanu uz citu iekšējā tirgus reģionu, iespējams, tieši neradīs izkropļojumu produktu tirgū, taču izraisīs darbību vai investīciju pārvietošanu no viena reģiona uz citu.